Tussen Stellenbosch en Wellington eet Bibi Slippers ’n hele pakkie Boudoir-beskuitjies agter die stuurwiel van haar middelklas motor op. Sy vloek verskeie ander padgebruikers wat die basiese beginsels van motorbestuur vergeet sodra ’n ligte reënbui uitsak. Dis lentedag, maar wie ook al die weer moes opkommandeer, het duidelik nie die omsendbrief gekry nie (... seker agter in die oudste en enigste se huiswerkboek bly lê). Bibi is uitgestres, want sy moet foto’s gaan neem...